ДощIэж, фIыщIэ яхудощI
Ленинград советыдзэхэм щхьэхуит къызэращIыжрэ илъэс 70 щрикъум ирихьэлIэу ирагъэкIуэкI зэIущIэхэм ящыщу КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и жэрдэмкIэ Санкт-Петербург — Ярославль — Челябинск-Налшык зэпызыщIэ телелъэмыж къызэрагъэпэщащ.
ЗэIущIэм кърихьэлIащ КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин, КъБР-м зауэм, лэжьыгъэм, IэщэкIэ зэщIэузэда къарухэм, хабзэхъумэ IуэхущIапIэхэм я ветеранхэм я зэгухьэныгъэм и унафэщIым и къуэдзэ Молаев Шарафутдин, Ленинград хуит къэзыщIыжахэм яхэта Булгаков Иван, Афганистаным щекIуэкIа зауэм хэтахэм я зэгухьэныгъэм и тхьэмадэ Тхьэгъэлэдж Тимур, школакIуэ цIыкIухэр, нэгъуэщIхэри.
Зауэм, лэжьыгъэм, IэщэкIэ зэщIэузэда къарухэм, хабзэхъумэ IуэхущIапIэхэм я ветеранхэм я зэгухьэныгъэу Санкт-Петербург щыIэм и тхьэмадэ генерал-майор Вологуев Василий, текIуэныгъэр къэзыгъэблэгъа псоми хъуэхъу псалъэкIэ захуигъэзащ.
— Дэ зэи дигу ихужынукъым щIышылэ мазэм къытхуихьа текIуэныгъэр. Щхьэщэ яхудощI зэуахэми ди я щIыб къыдэту зыкъытщIэзыгъэкъуахэми. ФIыщIэшхуэ яхуэфащэщ Ленинград хуит щIыжыным хэта щIыналъэ псоми. Къыхэзмыгъэщу схузэфIэкIынукъым ди цIыхухэр, псом хуэмыдэу сабийхэр, езыгъэблагъэурэ зи унэ щызыпIахэр, езыхэм яшхым хуэдэ ирагъэшхыу а зэман Iейм къыткъуэувахэр. Бий бзаджэм дызэрытекIуар куэдкIэ фэращ зи фIыгъэр, ди къалэм дэс псоми я цIэкIэ иджыри зэ фIыщIэшхуэ фхузощI, — жиIащ и псалъэхэм я кIэухыу Вологуевым.
Телелъэмыжым хэтхэм фIэхъус псалъэкIэ захуигъэза иужь, КъБР-м и Iэтащхьэм, и къалэнхэр пIалъэкIэ зыгъэзащIэм, республикэм исхэм къабгъэдэкIыу Къумахуэ Мухьэдин ехъуэхъуащ я къару емыблэжу зауэ IэнатIэ гуащIэм Iутахэм, хуитыныгъэм щIэбэна нэхъыжьхэм. «Дэ тхыдэр фIыуэ дощIэ, фи лIыхъужьыгъэм дропагэ», — жиIащ Мухьэдин.
КъБР-м и ветеранхэм я советым и президиумым хэт Къущхьэ Мухьэжид къыщыпсалъэм жиIащ:
— Бийр Ленинград щебгъэрыкIуэм, КъБР-м и комсомолхэм Ленинград и комсомол организацэм хъыбар ирагъэщIат я зэфIэкI зэремыблэжынумкIэ. Ленинград щекIуэкIа зауэм гъащIэу здихьар куэд хъуми, а гузэвэгъуэшхуэм лъэпкъхэр нэхъри зэкъуигъэувэри, я щхьэр мафIэм къыхахын яхузэфIэкIащ. КъБР-м исхэм мызэ-мытIэу щыгъын хуабэ, ерыскъыхэкIхэр зэхуахьэсурэ, лъыгъажэшхуэм хэт щIалэхэм хурагъэшари пэжщ. ЦIыху къызэрыгуэкIхэм я лIыхъужьыгъэм и щыхьэт нэсщ ди текIуэныгъэр.
Зауэ гущIэгъуншэм благъэ зэхуищIа къалэхэм я лIыкIуэхэр зэпсэлъащ, нэхъыжьхэр я гукъэкIыжхэмкIэ зэдэгуэшащ, мы зэIущIэр екIуэкIыху.
Апхуэдэуи зэIущIэм щыжаIащ Къэбэрдей-Балъкъэрым къыбгъэдэкIыу жыгеищIэ 70 Санкт-Петербург гъатхэм ирагъэшэну зэрамурадыр.
Щомахуэ Залинэ.
